Esdeklés (Ányos Pál)
Csak egy csókot lophatnék le ajakadról,
Vagy egy rózsát gyengén piruló orcádról!
Rabbá tett szép szemed,
Gyönyörű termeted.
A tiszta erkölcs mosolyog személyedről;
Venus tűzhelye füstölög a szivedről.
 	Olyan vagy, mint a tavaszi vidám erdők,
Rózsák illatjával játszó szelek, mezők.
Szív gyönyörűsége,
Éltem édessége!
Bárcsak isteni személyed enyim lenne!
S kezed által szerencséssé az ég tenne!
Versek